Ebba Andersson

**Ebba Andersson** (s. 10. heinäkuuta 1997) on ruotsalainen maastohiihtäjä, joka edustaa Piteå Elit -seuraa. Hän on olympiavoittaja ja kuusinkertainen maailmanmestari. Maailmancupissa hänellä on yhdeksän osakilpailuvoittoa.

## Hiihdon arvokilpailut
### Nuorten arvokilpailut

Andersson saavutti nuorten MM-kilpailuissa Almatyssa 2015 pronssia 10 kilometrin yhdistelmäkilpailussa. Râșnovissa 2016 hän voitti maailmanmestaruuden 10 kilometrin vapaan hiihtotavan kilpailussa ja viestissä. Soldier Hollow'ssa 2017 saavutti kultaa 5 kilometrin vapaan kilpailussa ja hopeaa 10 kilometrin yhdistelmäkilpailussa.

### Maailmanmestaruuskilpailut
Andersson hiihti Lahdessa 2017 kolmannen osuuden Ruotsin hopeajoukkueessa 4&nbsp;×&nbsp;5&nbsp;kilometrin viestissä. Henkilökohtaisilla matkoilla hän sijoittui 30 kilometrin vapaan hiihtotavan yhteislähtökilpailussa 17:nneksi ja 15 kilometrin yhdistelmähiihdossa 22:nneksi. Vuoden 2019 kisoissa Andersson voitti kultaa viestissä sekä sijoittui 30 kilometrin vapaan hiihtotavan yhteislähtökilpailussa kuudenneksi ja 10 kilometrin perinteisen hiihtotavan kilpailussa 16:nneksi. Kaksi vuotta myöhemmin Oberstdorfissa Andersson saavutti pronssia yhdistelmäkilpailussa ja 10 kilometrin vapaan hiihtotavan väliaikalähtökilpailussa sekä oli neljäs 30 kilometrin perinteisen hiihtotavan yhteislähtökilpailussa.

Planican MM-kilpailuissa 2023 Andersson otti ensimmäisen henkilökohtaisen arvokisavoittonsa, yhdistelmäkilpailussa. Hän kaatui alamäessä noin kymmenen kilometrin kohdalla mutta hänen vapaan osuuden alussa ottamansa etumatka muihin kilpailijoihin piti. Hän voitti myös 30 kilometrin perinteisen hiihtotavan kilpailun ja sai pronssia 10 kilometrin vapaan hiihtotavan kilpailussa. Lisäksi hän hiihti toisen osuuden Ruotsin pronssia saavuttaneessa viestijoukkueessa.

Trondheimissa pidetyissä kisoissa 2025 Andersson uusi MM-kultansa yhdistelmäkilpailussa. Hän ratkaisi voiton loppusuoran kirissä Therese Johaugia vastaan. Hän voitti myös 10 kilometrin perinteisen hiihtotavan väliaikalähtökilpailun maailmanmestaruuden ja kultaa viestissä. Vapaalla tyylillä hiihdetyssä 50 kilometrin kisassa Andersson jäi neljänneksi, kun hänen ja Frida Karlssonin hiihtolinjat leikkasivat mitalikamppailussa, ja sukset osuivat niin, että hän menetti tasapainonsa ja kaatui.

### Olympialaiset

Pyeongchangin talviolympialaisissa 2018 Andersson saavutti hopeaa Ruotsin naisten 4&nbsp;×&nbsp;5&nbsp;kilometrin viestijoukkueessa. Hän sijoittui 15 kilometrin yhdistelmähiihdossa neljänneksi sekä 10 kilometrin vapaalla ja 30 kilometrin perinteisellä 13:nneksi.

Pekingin olympialaisissa 2022 hän hiihti toisen osuuden Ruotsin pronssia saavuttaneessa viestijoukkueessa. Lisäksi hän sijoittui 10 kilometrin perinteisen hiihtotavan kilpailussa kuudenneksi, 30 kilometrin vapaan hiihtotavan yhteislähtökilpailussa kahdeksanneksi ja 15 kilometrin yhdistelmäkilpailussa kymmenenneksi.

Milanon ja Cortinan olympialaisissa 2026 Andersson voitti kultaa 50 kilometrin perinteisen hiihtotavan yhteislähtökilpailussa. Hänen voittoaikansa oli 2.16.28. Ero toiseksi tulleeseen Heidi Wengiin oli yli kaksi minuuttia. Ennakkosuosikkina pidetty Frida Karlsson ei osallistunut kilpailuun sairastumisen takia. Hopeaa Andersson saavutti sekä 4&nbsp;×&nbsp;7,5&nbsp;kilometrin viestissä, 10 kilometrin vapaan hiihtotavan kilpailussa että yhdistelmäkilpailussa. Viestissä hän hiihti kakkososuuden, jolla hän kaatui kaksi kertaa. Jälkimmäisellä kerralla Anderssonin suksen side hajosi, jonka seurauksena hän jäi kärjestä vaihtoon tullessa lähes puolitoista minuuttia, mikä maksoi Ruotsille kultamitalin.

## Hiihdon maailmancup

Maastohiihdon maailmancupissa Andersson kilpaili ensimmäisen kerran helmikuussa 2015 Östersundin 10 kilometrin vapaan hiihtotavan kilpailussa, jossa hän sijoittui 16:nneksi. Kymmenen parhaan joukkoon hän sijoittui ensimmäisen kerran oltuaan viides Planican 10 kilometrin perinteisen hiihtotavan kilpailussa tammikuussa 2018. Ensimmäisen palkintosijansa hän saavutti oltuaan kolmas Rukan 10 kilometrin perinteisen hiihtotavan kilpailussa marraskuussa 2018. Hän sijoittui toiseksi Lillehammerin Nordic opening -tapahtuman vapaan hiihtotavan 10 kilometrillä ja kokonaiskilpailussa joulukuussa 2018 sekä Otepään 10 kilometrin perinteisen hiihtotavan kilpailussa tammikuussa 2019. Ulricehamnin 10 kilometrin vapaan hiihtotavan kilpailussa hän oli kolmas tammikuussa 2019. Maaliskuussa 2019 hän sijoittui kolmanneksi Oslon 30 kilometrin perinteisen hiihtotavan kilpailussa ja toiseksi Falunin 10 kilometrin vapaan hiihtotavan kilpailussa. Maailmancupin kokonaiskilpailussa hän oli seitsemäs ja normaalimatkojen cupissa viides.

Kaudella 2019–2020 Andersson sijoittui toiseksi Falunin 10 kilometrin vapaan hiihtotavan yhteislähtökilpailussa ja Lahden 10 kilometrin perinteisen hiihtotavan kilpailun. Oslon 30 kilometrin perinteisen hiihtotavan yhteislähtökilpailussa hän oli kolmas. Maailmancupin kokonaiskilpailussa hän sijoittui seitsemänneksi ja normaalimatkojen cupissa kolmanneksi. Kaudella 2020–2021 hän sijoittui Rukan Nordic Opening -tapahtumassa kolmanneksi sekä kokonaiskilpailussa että 10 kilometrin perinteisen hiihtotavan kilpailussa. Toblachin kymmenen kilometrin vapaan hiihtotavan väliaikalähtökilpailussa Andersson sijoittui kolmanneksi. Seuraavan päivän kymmenen kilometrin perinteisen hiihtotavan takaa-ajokilpailussa Andersson sijoittui toiseksi. Val di Fiemmen kymmenen kilometrin perinteisen hiihtotavan yhteislähtökilpailussa Andersson sijoittui kolmanneksi. Hän voitti Val di Fiemmessä 10 kilometrin vapaan hiihtotavan kilpailun ja sijoittui Tour de Skin kokonaiskilpailussa kolmanneksi. Falunissa hän sijoittui kolmanneksi 10 kilometrin vapaan hiihtotavan väliaikalähtökilpailussa. Engadinissa Andersson sijoittui 10 kilometrin perinteisen hiihtovan yhteislähtökilpailussa kolmanneksi ja 30 kilometrin vapaan hiihtotavan takaa-ajokilpailussa toiseksi. Maailmancupin kokonaiskilpailussa hän sijoittui kolmanneksi ja normaalimatkojen cupissa toiseksi. Kaudella 2021-2022 Andersson sijoittui Tour de Ski-kiertueella toiseksi Lenzerhaiden 10 kilometrin perinteisen hiihtotavan kilpailussa, loppunousuun päättyneessä Val di Fiemmen 10 kilometrin vapaan hiihtotavan yhteislähtökilpailussa sekä Tour de Skin kokonaiskilpailussa. Maailmancupin kokonaiskilpailussa hän sijoittui kolmanneksi ja normaalimatkojen cupissa neljänneksi. Kaudella 2022-2023 Andersson voitti Rukan 10 kilometrin perinteisen hiihtotavan väliaikalähtökilpailun. Seuraavan päivän 20 kilometrin vapaan hiihtotavan takaa-ajokilpailussa hän sijoittui toiseksi. Lillehammerin 20 kilometrin perinteisen hiihtotavan yhteislähtökilpailussa hän sijoittui kolmanneksi. Hän voitti Les Roussesin 10 kilometrin vapaan hiihtotavan väliaikalähtökilpailun ja 20 kilometrin perinteisen hiihtotavan yhteislähtökilpailun. Hän voitti Toblachin 10 kilometrin vapaan hiihtotavan kilpailun. Kaudella 2023–2024 hän voitti Rukan 10 kilometrin perinteisen hiihtotavan väliaikalähtökilpailun. Hän sijoittui toiseksi Jällivaaran 10 kilometrin vapaan hiihtotavan kilpailussa. Hän voitti Trondheimin 20 kilometrin yhdistelmäkilpailun ja sijoittui 10 kilometrin perinteisen hiihtotavan väliaikalähtökilpailussa kolmanneksi. Hän sijoittui toiseksi Oslon 50 kilometrin yhteislähtökilpailussa. Hän sijoittui maailmancupin kokonaiskilpailussa kymmenenneksi ja normaalimatkojen cupissa kolmanneksi. Kaudella 2024–2025 hän oli Tour de Skin kokonaiskilpailussa kuudes. Hän sijoittui toiseksi Les Roussesin 20 kilometrin perinteisen hiihtotavan yhteislähtökilpailussa. Hän voitti Falunin 10 kilometrin perinteisen hiihtotavan väliaikalähtökilpailun ja sijoittui kolmanneksi 20 kilometrin vapaan hiihtotavan yhteislähtökilpailussa. Hän sijoittui kolmanneksi Lahden 50 kilometrin perinteisen hiihtotavan yhteislähtökilpailussa. Maailmancupin kokonaiskilpailussa hän oli seitsemäs. Kaudella 2025–2026 hän sijoittui kolmanneksi Trondheimin 20 kilometrin yhdistelmäkilpailussa ja voitti 10 kilometrin vapaan hiihtotavan väliaikalähtökilpailun. Tour de Skin kokonaiskilpailussa hän oli neljäs.

## Muut lajit

Andersson on kilpaillut myös kestävyysjuoksussa. Vuonna 2013 hän sijoittui 12:nneksi maastojuoksun EM-kisoissa 19-vuotiaiden sarjassa ja vuonna 2015 kuudenneksi 3 000 metrin juoksussa alle 20-vuotiaiden EM-kilpailuissa. Suomi–Ruotsi-maaottelussa hän voitti tyttöjen 3 000 metrin juoksun vuosina 2013 ja 2014.

## Lähteet

## Aiheesta muualla